
Projekto pavadinimas: Daugiabučio gyvenamojo namo, esančio M. Slančiausko g. 5, Joniškyje atnaujinimas (modernizavimas)
Projekto finansavimo šaltinis: Europos regioninės plėtros fondo ir Joniškio rajono savivaldybės biudžeto lėšos.Projekto bendra vertė: 560 532 Lt
Projekto įgyvendinimo metai: 2013

Šių metų balandžio mėnesio pabaigoje ir gegužės mėnesio pradžioje projektų vykdytoja – Joniškio rajono savivaldybės administracija, atstovaujama administracijos direktoriaus V. Bandžiuko, pasirašė dvi daugiabučių namų atnaujinimo (modernizavimo) darbų atlikimo sutartis.
Joniškio mieste bus atnaujinami daugiabučiai gyvenamieji namai M. Slančiausko g. 5 ir Upytės g. 15. Dėl daugiabučio namo darbų M. Slančiausko g. 5 rangos darbų sutartis pasirašyta su UAB „Statybų srautas“ (sutarties darbų kaina – 525 853,90 Lt), o Upytės g. 15 darbus vykdys UAB „CCM Baltic“ (sutarties darbų kaina – 491 999,31 Lt).
Projektas finansuojamas pagal 2007–2013 m. Sanglaudos skatinimo veiksmų programos  prioriteto „Vietinė ir urbanistinė plėtra, kultūros paveldo ir gamtos išsaugojimas bei pritaikymas turizmo plėtrai“ įgyvendinimo priemonę „Daugiabučių namų atnaujinimas pirmiausia didinant jų energijos vartojimo efektyvumą“ Europos regioninės plėtros fondo (85 %) ir Joniškio rajono savivaldybės biudžeto (15%) lėšomis.
Šiuo metu daugiabučių namų išorės sienos yra neapšiltintos, lauko sienų šilumos varža yra nepakankama, balkonų plokščių briaunos – aptrupėjusios. Nevienodas pastatų fasado vaizdas atrodo neestetiškai ir taip kuria nepatrauklų miesto įvaizdį. Be to, neapsaugo būstų nuo šalčio.
Pagrindinis daugiabučių namų renovacijos projektų tikslas – atnaujinti ir modernizuoti daugiabučius gyvenamuosius namus, apsaugoti konstrukcijas nuo žalingo aplinkos poveikio, pagerinti fasadų estetinę išvaizdą.
Lauko sienų šiltinimas yra pagrindinė šilumą taupanti priemonė, kuri žymiai prisideda prie šilumos energijos vartojimo mažinimo ir gyvenamųjų sąlygų gerinimo. Atnaujinant pastatus bus atliekami pastato išorinių sienų, cokolio apšiltinimo ir apdailos darbai.
Atnaujinus daugiabučius namus bus pagerinta gyvenamoji aplinka, savininkų ir gyventojų gyvenimo kokybė, Joniškio miesto patrauklumas.
Daugiabučių gyvenamųjų namų atnaujinimo darbus planuojama pabaigti per 6 mėn. nuo darbų pradžios paskelbimo. M. Slančiausko g. 5 esančio daugiabučio namo statybvietė perduota rangovui gegužės 9 d., o Upytės g. 15 – viena diena vėliau.
Toliau ruošiamasi modernizuoti ir daugiabučius namus Žemaitės g. 2 / Žemaitės g. 4.

